רמי דותן (האגודה למען החייל)

רמי דותן (נולד ב-11 בנובמבר 1935) הוא קצין צה"ל בדימוס בדרגת תת-אלוף, שירת כקצין תחזוקה ראשי וכיו"ר האגודה למען החייל.

קורות חיים
דותן נולד בשם רחמים דבוש בלוב. הוא עלה לישראל בשנת 1949 במסגרת עליית הנוער והתחנך בכפר הנוער בן שמן.

ב-1953 התגייס לצה"ל, ושירת בחטיבת הראל במגוון תפקידים, בהם נגד אפסנאות ומפקד ימ"ח. לאחר מכן שירת כמ"פ מפקדה של גדוד 52. בשנת 1962 עבר לחטיבה 7 והשתתף במלחמת ששת הימים כמ"פ מפקדה של גדוד 9, "עשת", בחטיבה 7. בשנים 1968 עד 1969 שירת כמפקד התחזוקה של חטיבה 7.

ב-1969 מונה לעוזר קצין התחזוקה של עוצבת געש. ב-1971 שימש כקצין האפסנאות של חטיבה 188. ב-1972 מונה לקצין האפסנאות של עוצבת געש הצפונית. במסגרת זו היה אחראי על המערך הלוגיסטי של כוחות צה"ל ברמת הגולן במהלך מלחמת יום הכיפורים. בשנים 1975–1976 היה קצין התחזוקה במפקדת קצין חי"ר וצנחנים ראשי, בין השאר במהלך מבצע אנטבה. בשנים 1976–1980 היה קצין תחזוקה של פיקוד צפון.

באוגוסט 1980 התמנה לקצין תחזוקה ראשי, תפקיד בו שימש עד 1984. במהלך כהונתו היה אחראי על האספקה במלחמת לבנון הראשונה ולאחר המלחמה עסק בהפקת לקחים מהמלחמה, שלדבריו הדליקה נורית אדומה לגבי המערך הלוגיסטי.

לאחר שסיים כהונתו כקצין תחזוקה ראשי שימש כנספח צבאי בדרום אמריקה.

עם פרישתו מצה"ל התמנה ליו"ר האגודה למען החייל תפקיד בו שימש מ-1990 ועד לשנת 2003.

בשנת 1989 התמודד על תפקיד ראש העיר חיפה מול אריה גוראל במסגרת רשימת הליכוד והגיע שני עם 38% מן הקולות. רשימת הליכוד בראשותו זכתה ב-8 מושבים במועצת העיר מתוך 27.

שימש כחבר מועצת העיר חיפה במסגרת סיעתו של ראש העיר יונה יהב.

מתגורר בחיפה.

קישורים חיצוניים
 רמי דותן אתר חיל הלוגיסטיקה

הערות שוליים

תתי-אלופים בצה"ל
קציני לוגיסטיקה ראשיים
חברי מועצת העיר חיפה
ראשי האגודה למען החייל
נספחים צבאיים ישראלים במדינות אמריקה הדרומית
ישראלים ילידי לוב
בוגרי כפר הנוער בן שמן
עולים בעליית הנוער
ישראלים שנולדו ב-1935